02004D0512 — DA — 11.06.2019 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B RÅDETS BESLUTNING af 8. juni 2004 om indførelse af visuminformationssystemet (VIS) (2004/512/EF) (EUT L 213 af 15.6.2004, s. 5)

Ændret ved:









▼B

RÅDETS BESLUTNING

af 8. juni 2004

om indførelse af visuminformationssystemet (VIS)

(2004/512/EF)







Artikel 1

1. Der indføres et system til udveksling af visumoplysninger mellem medlemsstaterne, i det følgende benævnt »visuminformationssystemet« (VIS), som skal give de kompetente nationale myndigheder mulighed for at indlæse og opdatere visumdata og konsultere dem elektronisk.

▼M1

2. Visuminformationssystemet baseres på en centraliseret arkitektur og skal bestå af:

a) det fælles identitetsregisters centrale infrastruktur som omhandlet i artikel 17, stk. 2, litra a), i Europa-Parlamentets og Rådets forordning (EU) 2019/817 ( 1 )

b) et centralt informationssystem, i det følgende benævnt »det centrale visuminformationssystem« (CS-VIS)

c) en grænseflade i hver medlemsstat, i det følgende benævnt »den nationale grænseflade« (NI-VIS), der skal fungere som bindeled til den relevante centrale nationale myndighed i de enkelte medlemsstater

d) en kommunikationsinfrastruktur mellem det centrale visuminformationssystem og de nationale grænseflader

e) en sikker kommunikationskanal mellem ind- og udrejsesystemets centrale system og CS-VIS

f) en sikker kommunikationsinfrastruktur mellem CS-VIS og de centrale infrastrukturer i den europæiske søgeportal oprettet ved artikel 6, stk. 1, i forordning (EU) 2019/817 og det fælles identitetsregister oprettet ved artikel 17, stk. 1, i forordning (EU) 2019/817.

▼B

Artikel 2

1. Det centrale visuminformationssystem, den nationale grænseflade i hver medlemsstat og kommunikationsinfrastrukturen mellem det centrale visuminformationssystem og de nationale grænseflader udvikles af Kommissionen.

2. De nationale infrastrukturer tilpasses og/eller udvikles af medlemsstaterne.

Artikel 3

De nødvendige foranstaltninger til udvikling af det centrale visuminformationssystem, den nationale grænseflade i hver medlemsstat og kommunikationsinfrastrukturen mellem det centrale visuminformationssystem og de nationale grænseflader vedtages for så vidt angår andre emneområder end dem, der er nævnt i artikel 4, efter proceduren i artikel 5, stk. 2.

Artikel 4

De foranstaltninger, der er nødvendige for at udvikle det centrale visuminformationssystem, den nationale grænseflade i hver medlemsstat og kommunikationsinfrastrukturen mellem det centrale visuminformationssystem og de nationale grænseflader vedtages for så vidt angår de emneområder, der er nævnt nedenfor, efter proceduren i artikel 5, stk. 3:

a) udformningen af systemets fysiske arkitektur, herunder dets kommunikationsnet

b) tekniske aspekter af relevans for beskyttelsen af personoplysninger

c) tekniske aspekter med alvorlige finansielle konsekvenser for medlemsstaternes budgetter eller med alvorlige tekniske konsekvenser for medlemsstaternes nationale systemer

d) opstilling af sikkerhedskrav, herunder biometriske aspekter.

Artikel 5

1. Kommissionen bistås af det udvalg, der er nedsat i henhold til artikel 5, stk. 1, i Rådets forordning (EF) nr. 2424/2001 af 6. december 2001 om udviklingen af anden generation af Schengen-informationssystemet (SIS II) ( 2 ).

2. Når der henvises til dette stykke, anvendes artikel 4 og 7 i Rådets afgørelse 1999/468/EF.

Perioden i artikel 4, stk. 3, i afgørelse 1999/468/EF fastsættes til to måneder.

3. Når der henvises til dette stykke, anvendes artikel 5 og 7 i Rådets afgørelse 1999/468/EF.

Perioden i artikel 5, stk. 6, i afgørelse 1999/468/EF fastsættes til to måneder.

4. Udvalget vedtager selv sin forretningsorden.

Artikel 6

Kommissionen forelægger Europa-Parlamentet og Rådet en årlig statusrapport om udviklingen af det centrale visuminformationssystem, den nationale grænseflade i hver medlemsstat og kommunikationsinfrastrukturen mellem det centrale visuminformationssystem og de nationale grænseflader, første gang ved udgangen af det år, der følger efter undertegnelsen af kontrakten om udvikling af VIS.

Artikel 7

Denne beslutning anvendes fra tyvendedagen efter offentliggørelsen i Den Europæiske Unions Tidende.

Artikel 8

Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.